钦定古今图书集成/明伦汇编/氏族典/第033卷 > 《王圻续文献通考》 > 宗越
## 钦定古今图书集成/明伦汇编/氏族典/第033卷 > 《王圻续文献通考》 > 宗越

按《宋书宗越传》：“越，南阳叶人也。出身补郡吏。父为蛮
所杀，杀其父者尝出郡，越于市中刺杀之。太守夏侯
穆嘉其意，擢为队主。后被召出州为队主。世祖镇襄
阳，以为扬武将军，领台队。元嘉二十七年，随柳元景
北伐，领马幢，隶柳元怙，有战功。还补后军参军督护，
随元景伐西阳蛮。因值建义，转南中郎长兼行参军”
新亭，有战功。世祖即位，以为江夏王义恭大司马行
参军、济阳太守，寻加龙骧将军。臧质、鲁爽反，越拒战，
功居多，封筑阳县子，迁西阳王子尚抚军中兵参军。
大明三年，转长水校尉。竟陵王诞反，越领马军攻诞。
四年，改封始安县子。八年，迁新安王子鸾抚军中兵
参军，加辅国将军。其年，督司州、豫州之汝南、新蔡、汝
阳、颍川四郡诸军事、宁朔将军、司州刺史，寻领汝南、
新蔡二郡太守。前废帝景和元年，召为游击将军直
阁。顷之，领南济阴太守，进爵为侯。又加冠军将军，改
领南东海太守。太宗定乱，改南济阴太守。越自疑，谋
作难，收下狱死，时年五十八。